Las van Hooikoors? – Medhof kan help - Die Kwêvoël
Las van Hooikoors? – Medhof kan help
October 2, 2019 November 22, 2019 kwevoel
Loopneus, oë wat jeuk en nies sonder ophou, alles maar deel van die hooikoors-seisoen.
Inwoners van Thabazimbi en die bosveld loop jaar na jaar deur onder die lastige simptome van hooikoors met die talle bome wat hier voorkom. Dit is nie net die ongewenste seringbome met hulle blommetjies wat die een niesvlaag op die ander tot gevolg het nie, maar ook die wildebome wat deel van die dorp en omgewing is.
Die knoppiesdorings met hulle wit blomme wat soos katoenbolle die strate en erwe vol waai. Dit is nie die einde hiervan nie, want al die bosveldbome blom nie gelyktydig nie.
Die probleem lê by die stuifmeel wat die lug vol waai en dan allergiese toestande soos loopneuse, oë wat aanmekaar traan asook nies- en hoesbuie veroorsaak.
Gelukkig is dit seisoenaal en sodra die gras, bome en onkruid klaar geblom het keer alles weer na normaal terug.
Daar is 'n paar dinge wat mens kan doen om die effek van die stuifmeel te verminder soos om jou huis se vensters toe te hou en 'n bril te dra as jy buite is om te keer dat daar nie so baie stuifmeel in jou oë beland nie.
Die histamine in die stuifmeel veroorsaak die meeste van die allergiese toestande by die mens. Juis oor hierdie rede is die mees algemene behandeling deur middels wat anti-histamine bevat.
Simptome kan vererger word deur sigaretrook, sterk reuke soos parfuum, haarsproei en walms van skoonmaakmiddels, swembadchloor selfs motors se uitlaatgasse.
Buiten hierdie lastige simptome is daar baie ander newe-effekte soos verlaagde konsentrasie en fokus, vertraagde besluitvermoë en versteurde hand-oog koördinasie, probleme met geheue, geïriteerdheid, slaap versteurings en vermoeidheid. Hierdie newe-effekte kan lei tot afwesigheid by die werk of skool.
As jy enige van hierdie newe-effekte ervaar moet jy ook maar liefs nie agter 'n motor se stuur inskuif nie.
Kom gesels gerus met ons apteker by Medhof om die beste raad en voorkomende medisyne te kry wat die newe-effekte sowel as die hooikoors simptome onder beheer kan hou.
Party mense word erger hierdeur geraak en dit is dan wat jy liewers met jou apteker moet praat aangesien sommige van die middels op die rak die simptome van hooikoors beveg maar die newe-effekte dalk vererger.
Indien jy die hele jaar allergiese simptome van hooikoors ervaar moet jy jou dokter raadpleeg aangesien dit met die regte medisyne en behandeling onder beheer gehou kan word. Hier kan jou allergie dalk deur jou leefstyl veroorsaak word of kraakbeenprobleme in jou neus en sinusholtes wat deur gespesialiseerde ondersoeke bevestig kan word.
Onthou net dat hooikoors het niks met hooi uit te maak nie en jy het ook nie koors as jy hierdeur geraak word nie.